revízia júl 2024



**Metodické usmernenie**

**Jediný podnik**

 júl 2024

**Obsah**

[**A.** **ÚČEL METODICKÉHO USMERNENIA** 3](#_Toc126320124)

[**B.** **MINIMÁLNA POMOC** 3](#_Toc126320125)

[**C.** **JEDINÝ PODNIK** 4](#_Toc126320126)

[***Prepojenie cez fyzickú osobu*** 5](#_Toc126320127)

[***Jediný podnik a orgán verejnej moci*** 6](#_Toc126320128)

[**D.** **Príklady z aplikačnej praxe KOORDINÁTORA POMOCI týkajúce sa jediného podniku** 8](#_Toc126320129)

[**D.1.** **NEJDE o jediný podnik** 8](#_Toc126320130)

[**D.2.** **IDE o jediný podnik** 11](#_Toc126320131)

[**D.3. Špecifické situácie pri posudzovaní jediného podniku** 14](#_Toc126320132)

# **ÚČEL METODICKÉHO USMERNENIA**

Protimonopolný úrad SR ako koordinátor pomoci vypracoval metodické usmernenie k pojmu “**jediný podnik**” za účelom ľahšej implementácie tejto definície v praxi zo strany poskytovateľov minimálnej pomoci (ďalej len „poskytovateľ pomoci“), resp. vykonávateľov schém minimálnej pomoci (ďalej len „vykonávateľ schémy“), ale aj príjemcov minimálnej pomoci.

Cieľom tohto metodického usmernenia nie je pokryť všetky možné alternatívy, ktoré sa môžu pri posudzovaní jediného podniku vyskytnúť. Metodické usmernenie uvádza najčastejšie príklady, s ktorými sa koordinátor pomoci stretol vo svojej aplikačnej praxi.

Metodické usmernenie nemá všeobecne záväzný charakter - má informačnú povahu, nezabraňuje poskytovateľom pomoci, resp. vykonávateľom schémy vypracovať si vlastnú metodiku, v ktorej budú uvedené konkrétne prípady  z ich vlastnej aplikačnej praxe.

Každé opatrenie pomoci, ktoré má byť posúdené, je potrebné vyhodnotiť samostatne, s prihliadnutím na osobitosti každého prípadu.

Poskytovateľ pomoci, resp. vykonávateľ schémy, ak ho tým poskytovateľ pomoci v schéme pomoci poveril, je povinný posúdiť, či žiadateľ tvorí jediný podnik s inými podnikmi. Za poskytnutie pomoci je zodpovedný poskytovateľ minimálnej pomoci.

V prípade pochybností odporúčame obrátiť sa na koordinátora pomoci prostredníctvom e-mailovej adresy statnapomoc@antimon.gov.sk.

# **MINIMÁLNA POMOC**

Pravidlá minimálnej pomoci sa vzťahujú len **na podniky** v zmysle článku 107 ods. 1 Zmluvy o fungovaní Európskej únie, t. j. na subjekty vykonávajúce hospodársku činnosť bez ohľadu na právne postavenie a spôsob financovania, ako aj bez ohľadu na to, či dosahujú zisk.

Klasifikácia subjektu ako podniku sa vždy týka konkrétnej činnosti. Subjekt vykonávajúci hospodársku a nehospodársku činnosť sa pokladá za podnik len v súvislosti s vykonávaním hospodárskej činnosti.

**Hospodárskou činnosťou** je každá činnosť, ktorá spočíva v ponuke tovaru a/alebo služieb na trhu.

Minimálna pomoc predstavuje pomoc poskytnutú **jedinému podniku[[1]](#footnote-1)** v priebehu obdobia troch rokov predchádzajúcich dňu poskytnutia minimálnej pomoci[[2]](#footnote-2) (vzťahuje sa na nariadenie 2023/2831 a nariadenie 2023/2832), resp. pomoc poskytnutú jedinému podniku počas obdobia troch fiškálnych rokov[[3]](#footnote-3) (pričom za tri fiškálne roky sa považuje prebiehajúci fiškálny rok a dva predchádzajúce fiškálne roky) (vzťahuje sa na nariadenie 1408/2013 a nariadenie 717/2014) , ktorá nepresahuje stropy stanovené v nariadeniach Komisie o minimálnej pomoci.

Ide o tieto nariadenia:

* nariadenie Komisie (EÚ) **2023/2831** z 13. decembra 2023 o uplatňovaní článkov 107 a 108 Zmluvy o fungovaní Európskej Únie na pomoc *de minimis* v platnom znení stanovuje strop 300 000 eur,
* nariadenie Komisie (EÚ) 2023/20832 z 13. decembra 2023 o uplatňovaní článkov 107 a 108 Zmluvy o fungovaní Európskej únie na pomoc *de minimis* v prospech podnikov poskytujúcich služby všeobecného hospodárskeho záujmu v platnom znení,
* nariadenie Komisie (EÚ) č. **1408/2013** z 18. decembra 2013 o uplatňovaní článkov 107 a 108 Zmluvy o fungovaní Európskej únie na pomoc *de minimis* v sektore poľnohospodárstva v platnom znení stanovuje strop 20 000 eur a vnútroštátnu hornú hranicu za Slovenskú republiku vo výške 29 947 167 eur, ktorá sa tiež sleduje za aktuálny fiškálny rok a dva predchádzajúce fiškálne roky[[4]](#footnote-5),
* nariadenie Komisie (EÚ) č. **717/2014** z 27. júna 2014 o uplatňovaní článkov 107 a 108 Zmluvy o fungovaní Európskej únie na pomoc *de minimis* v sektore rybolovu a akvakultúry v platnom znení stanovuje strop 30 000 eur a vnútroštátnu hornú hranicu za Slovenskú republiku vo výške 344 000 eur, ktorá sa tiež sleduje za aktuálny fiškálny rok a dva predchádzajúce fiškálne roky.

# **JEDINÝ PODNIK**

Jediný podnik **zahŕňa všetky subjekty vykonávajúce hospodársku činnosť, medzi ktorými je aspoň jeden z týchto vzťahov:**

1. jeden subjekt vykonávajúci hospodársku činnosť má väčšinu hlasovacích práv akcionárov alebo spoločníkov v inom subjekte vykonávajúcom hospodársku činnosť;
2. jeden subjekt vykonávajúci hospodársku činnosť má právo vymenovať alebo odvolať väčšinu členov správneho, riadiaceho alebo dozorného orgánu iného subjektu vykonávajúceho hospodársku činnosť;
3. jeden subjekt vykonávajúci hospodársku činnosť má právo uplatňovať rozhodujúci vplyv na iný subjekt vykonávajúci hospodársku činnosť na základe zmluvy, ktorú s daným subjektom vykonávajúcim hospodársku činnosť uzavrel, alebo na základe ustanovenia v zakladajúcom dokumente alebo stanovách tohto subjektu;
4. jeden subjekt vykonávajúci hospodársku činnosť, ktorý je akcionárom alebo spoločníkom iného subjektu vykonávajúceho hospodársku činnosť, má sám na základe zmluvy s inými akcionármi alebo spoločníkmi daného subjektu vykonávajúceho hospodársku činnosť pod kontrolou väčšinu hlasovacích práv akcionárov alebo spoločníkov v danom subjekte vykonávajúcom hospodársku činnosť.

Subjekty vykonávajúce hospodársku činnosť, medzi ktorými sú typy vzťahov uvedené v písm. a) až d) predchádzajúceho odseku prostredníctvom jedného alebo viacerých iných subjektov vykonávajúcich hospodársku činnosť, sa takisto považujú za jediný podnik.

**Podniky poskytujúce služby všeobecného hospodárskeho záujmu**, ktoré nemajú medzi sebou žiadny vzťah, okrem toho, že každý z nich má priamu väzbu na ten istý verejný subjekt alebo subjekty alebo na ten istý neziskový subjekt alebo subjekty, sa však na účely nariadenia 2023/2832 nepovažujú za jediný podnik.

 Subjekty vykonávajúce hospodársku činnosť, ktoré však nemajú medzi sebou žiadny vzťah, s výnimkou toho, že každý z nich má priamu väzbu na ten istý **verejný subjekt** alebo verejné subjekty, by sa však nemali považovať za navzájom prepojené. Mala by sa teda zohľadniť osobitná situácia subjektov vykonávajúcich hospodársku činnosť, ktoré kontroluje ten istý verejný subjekt alebo verejné subjekty, v ktorých môžu mať subjekty vykonávajúce hospodársku činnosť nezávislú rozhodovaciu právomoc.

Všetky subjekty, ktoré sú kontrolované (právne alebo de facto) tým istým subjektom, by sa mali pokladať za jediný podnik.

**Poskytovateľ pomoci, resp. vykonávateľ schémy nie je povinný preverovať zahraničné väzby medzi jednotlivými podnikmi, a to najmä z dôvodu minimalizácie administratívnej záťaže, t. j. jediný podnik sa sleduje len na území Slovenskej republiky[[5]](#footnote-6).**

# ***Prepojenie cez fyzickú osobu***

Pri posudzovaní jediného podniku je potrebné **skúmať, či je fyzická osoba podnikom, t. j. či vykonáva hospodársku činnosť**. Napr. aj prenájom nehnuteľností je možné z hľadiska pravidiel pre poskytovanie štátnej pomoci/minimálnej pomoci považovať za vykonávanie hospodárskej činnosti. V prípade, ak fyzickú osobu, ktorá právne alebo de facto kontroluje uvedené subjekty (v zmysle definície jediného podniku v článku. 2 ods. 2 nariadenia Komisie č. 2023/2831), možno považovať za podnik, takáto skupina subjektov bude predstavovať jediný podnik.

**Prepojenie cez fyzickú osobu, ktorá vykonáva hospodársku činnosť, môže nastať, napr. aj v pozícii vlastníka / konateľa** iného subjektu vykonávajúceho hospodársku činnosť, **prípadne v postavení spoločníka / spoločníčky** v inom subjekte vykonávajúcom hospodársku činnosť.

Samotná skutočnosť, že subjekt vlastní podiely podniku, ktorý poskytuje tovar a/alebo služby na trhu, však neznamená, že tento subjekt by sa mal automaticky považovať za podnik, a to ani vtedy, keď vlastní jeho kontrolný podiel. **Ak toto vlastníctvo podielov umožňuje len výkon práv spojených so statusom akcionára, prípadne prijímanie dividend, ktoré sú iba výnosom z vlastníctva majetku, tento subjekt – fyzická osoba sa nebude považovať za podnik, ak sám neposkytuje tovar a/alebo služby na trhu.**

Za určitých okolností však môže „vlastníctvo“ rôznych podnikov predstavovať hospodársku činnosť pre fyzickú osobu, a to vtedy, ak sa táto osoba aktívne zapája do ich riadenia. V tejto súvislosti jurisprudencia súdov Únie objasňuje (pozri C-222/04 Cassa di Risparmiou di Firenze, najmä bod 112), že **fyzickú osobu „vlastniacu kontrolný podiel“ vo viacerých spoločnostiach, ktorá „skutočne aj vykonáva túto kontrolu zapojením priamo alebo nepriamo v riadení týchto spoločností, je potrebné považovať za osobu zúčastňujúcu sa na hospodárskej činnosti týchto spoločností”.**

Táto fyzická osoba prostredníctvom „vlastníctva a správy“ spoločností vykonáva hospodársku činnosť a mohla by teda tieto rôzne spoločnosti spojiť do jediného podniku. Takýmto spôsobom by napríklad majoritný akcionár, ktorý by mohol vymenovať vedenie určitej spoločností (alebo ktorý sa zúčastňuje na riadení tejto spoločnosti iným spôsobom), v zásade vykonával hospodársku činnosť (a teda by sa mohli prepojiť dotknuté spoločnosti v rámci definície „jediného podniku“).

Pre účely posudzovania, či vlastníctvo rôznych podnikov spolu tvorí jediný podnik, **nie je dôležitý trh**, na ktorom tieto subjekty vykonávajú hospodársku činnosť, tzn. je irelevantné, či členovia takejto skupiny vykonávajú hospodársku činnosť na rovnakom alebo priľahlom trhu. Dôležitý je výkon hospodárskej činnosti zo strany konkrétnej fyzickej osoby.

**Rodinné väzby medzi podnikmi sa pri posudzovaní jediného podniku nezohľadňujú[[6]](#footnote-7).**

Uvedené je preto potrebné posúdiť a zohľadniť všetky vyššie spomenuté skutočnosti v každom jednotlivom prípade, v ktorom prichádza do úvahy prepojenie podnikov prostredníctvom fyzickej osoby.

# ***Jediný podnik a orgán verejnej moci***

Pri posudzovaní toho, či orgán verejnej moci (napr. obec) a subjekt vykonávajúci hospodársku činnosť (napr. obecný podnik) tvoria jediný podnik alebo nie, je potrebné posúdiť, aký je vzájomný vzťah medzi obcou a  obecným podnikom, či ide len o napojenie na orgán verejnej moci, ale subjekt má samostatnú (nezávislú) rozhodovaciu právomoc, t. j. neexistuje iný subjekt, ktorý by ovplyvňoval jeho hospodársku činnosť, a teda so žiadnym podnikom nie je v žiadnom zo vzťahov, ktoré uvádza článok 2 ods. 2 nariadenia Komisie č. 2023/2831 alebo či sa obec môže aktívne podieľať na hospodárskej činnosti obecného podniku (a teda je možné medzi nimi identifikovať niektorý zo vzťahov uvedených v článku 2 ods. 2 nariadenia Komisie č. 2023/2831).

Subjekty vykonávajúce hospodársku činnosť, ktoré nie sú medzi sebou v žiadnom vzťahu okrem skutočnosti, že každý z nich je priamo napojený na ten istý orgán alebo orgány verejnej moci, sa nepovažujú za jediný podnik.

**Vzťah medzi orgánom verejnej moci (mesto, obec) a obecným podnikom:**

**Ak  medzi obecným podnikom a orgánom verejnej moci** nie je žiaden zo vzťahov uvedených v článku 2 ods. 2 nariadenia Komisie č. 2023/2831 (t. j. obecný podnik má nezávislú rozhodovaciu právomoc), **nepovažuje sa obecný podnik a orgán verejnej moci za jediný podnik.**

Ak napríklad **obec len založí obecný podnik** a ten hospodári samostatne (napr. má svojho konateľa, svoje orgány, obec je len v pozícii „akcionára“, ktorý vlastní podiely a berie dividendy, ale nerozhoduje o tom, ako budú hospodáriť), možno to považovať za „priame napojenie“, ale bez prítomnosti vzťahov jediného podniku, bez ohľadu na to, či o pomoc žiada obec alebo obecný podnik. V tomto prípade obec a obecný podnik netvoria jediný podnik podľa článku 2 ods. 2 nariadenia Komisie č. 2023/2831.

**Ak má orgán verejnej moci zriadenú organizáciu** (napr. obecný podnik) a majú medzi sebou aspoň jeden zo vzťahov uvedených v článku. 2 ods. 2 nariadenia Komisie č. 2023/2831 (napr. zástupcovia obce sú členmi jednotlivých orgánov podniku a majú možnosť aktívne sa podieľať na jeho hospodárskej činnosti), **považujú sa obec a obecný podnik za jediný podnik.**

Ak napríklad **obec reálne vstupuje do hospodárenia podniku**, ovplyvňuje jeho rozhodnutia, vie zasiahnuť do menovania/odvolania štatutárneho zástupcu, dá sa identifikovať niektorý zo vzťahov uvedených v článku 2 ods. 2 nariadenia Komisie č. 2023/2831, a vtedy tvoria jediný podnik.

**Vzťah medzi viacerými obecnými podnikmi:**

V preambule nariadenia Komisie č. 2023/2831, v bode (5) sa uvádza: „Subjekty vykonávajúce hospodársku činnosť, ktoré však nemajú medzi sebou žiadny vzťah, s výnimkou toho, že každý z nich má priamu väzbu na ten istý verejný subjekt alebo verejné subjekty, by sa však nemali považovať za navzájom prepojené. Mala by sa teda zohľadniť osobitná situácia subjektov vykonávajúcich hospodársku činnosť, ktoré kontroluje ten istý verejný subjekt alebo verejné subjekty, v ktorých môžu mať subjekty vykonávajúce hospodársku činnosť nezávislú rozhodovaciu právomoc.“.

**Ak má orgán verejnej moci viacero organizácií** (obecný podnik X a obecný podnik Y), tak v prípade, ak obecný podnik X a obecný podnik Y medzi sebou nemajú žiaden zo vzťahov uvedených v článku. 2 ods. 2 nariadenia Komisie č. 2023/2831, okrem skutočnosti, že každý z nich je priamo napojený na ten istý orgán verejnej moci, **nepovažujú sa za jediný podnik**.

**V prípade, ak medzi obecným podnikom X a obecným podnikom Y je aspoň jeden** zo vzťahov uvedených v článku. 2 ods. 2 nariadenia Komisie č. 2023/2831 (napr. majú rovnakého spoločníka, ktorý má v  obidvoch spoločnostiach väčšinový podiel a koná v ich mene), **považujú sa za jediný podnik.**

# **Príklady z aplikačnej praxe KOORDINÁTORA POMOCI týkajúce sa jediného podniku**

## **NEJDE o jediný podnik**

Každé opatrenie pomoci, ktoré má byť posúdené, je potrebné vyhodnotiť samostatne, s prihliadnutím na osobitosti každého prípadu, preto sa v určitých situáciách záver posúdenia môže odlišovať od záverov v tomto metodickom usmernení.

|  |  |  |
| --- | --- | --- |
| **1)** | **Otázka** | Obec je jedným z 3 zakladateľov sociálneho podniku. Veľkosť podielu obce je 49 %. Ostatní dvaja podielnici sú fyzické osoby.Otázka: Tvorí obec s touto obchodnou spoločnosťou, ktorou je spomínaný sociálny podnik, „jediný podnik" pre účely čerpania prostriedkov zo schémy *de minimis*? |
| **Odpoveď** | V uvádzanom prípade má byť žiadateľom o minimálnu pomoc sociálny podnik. V prípade, ak obec nemôže rozhodovať o činnosti podniku samostatne (podľa informácie má obec 49 % podiel v sociálnom podniku) a jej dominantný vplyv v podniku nie je ani upravený inak (napr. zmluvou), sa sociálny podnik a obec nebudú považovať za jediný podnik. |

|  |  |  |
| --- | --- | --- |
| **2)** | **Otázka** | Je podnik (s.r.o.), ktorého som jediným vlastníkom a konateľom, považovaný za jeden podnik s podnikom (s.r.o.), ktorého jediným vlastníkom a konateľom je moja manželka v súvislosti s tým, že máme bezpodielové spoluvlastníctvo manželov (BSM)? Obidva podniky sú hospodársky oddelené z pohľadu činnosti, zamerania a odvetvia, v ktorom pôsobia. Naše podniky vznikli počas BSM.  |
| **Odpoveď** | Ak jeden podnik má jedného konateľa a druhý podnik iného konateľa a zároveň podniky nemajú medzi sebou žiaden zo vzťahov uvedených v písm. a) až d) článku 2 ods. 2 nariadenia Komisie č. 2023/2831, je možné predpokladať, že spoločnosti netvoria jediný podnik. BSM nie je dôvodom na vyhodnotenie existencie jediného podniku, podstatné sú vzťahy uvedené v článku 2 ods. 2 nariadenia Komisie č. 2023/2831. |

|  |  |  |
| --- | --- | --- |
| **3)** | **Otázka** |  Spoločnosť A na 100 % vlastní a v jej mene koná konateľ 1. V spoločnosti B majú ten istý konateľ 1 a iný konateľ (konateľ 2) rovnaký majetkový podiel (tzn. každý po 50 %) a v mene spoločnosti B konajú spoločne. Považujú sa spoločnosti A a B za jediný podnik? |
| **Odpoveď** | Spoločnosti A a B by sa v tomto prípade nemali považovať za jediný podnik, ak nie je splnený žiaden zo vzťahov uvedených v čl. 2 ods. 2 nariadenia Komisie č. 2023/2831 (napr. za predpokladu, že dominantné postavenie niektorého z týchto podnikov v inom podniku nie je upravené inak (napr. zmluvou). |

|  |  |  |
| --- | --- | --- |
| **4)** | **Otázka** | Podnik je tvorený 20 obcami, kde každá obec má jeden hlas. Je možné považovať takýto podnik za jediný podnik s uvedenými obcami? |
| **Odpoveď** | Vzhľadom na to, že každá obec má jeden hlas (a je predpoklad, že žiadna z obcí nemôže samostatne rozhodovať o podniku napr. na základe zmluvy), sa podnik a obce nebudú považovať za jediný podnik.  |

|  |  |  |
| --- | --- | --- |
| **5)** | **Otázka** | Registrovaný sociálny podnik AAA s.r.o. vznikol 5.6.2020. Podnik založili 2 spoločníci – spoločník A a spoločník B. Spoločník B má brata, ktorý je spoločníkom v spoločnosti CCC s.r.o. Je možné spoločnosť AAA s.r.o. a spoločnosť CCC s.r.o. považovať za jediný podnik? |
| **Odpoveď** | V prípade, ak medzi spoločnosťami AAA s.r.o. a spoločnosťou CCC s.r.o. neexistuje ani jeden zo vzťahov uvedených v článku 2 ods. 2 nariadenia Komisie č. 2023/2831, nepovažujú sa za jediný podnik.Príbuzenské vzťahy v tomto prípade nerozhodujú. |

|  |  |  |
| --- | --- | --- |
| **6)** | **Otázka** | Napĺňa žiadateľ A s.r.o. spolu so spoločnosťami B s.r.o. a C s. r.o. definíciu „jediného podniku“? Medzi vlastníkmi vyššie uvedených spoločností existujú príbuzenské vzťahy a podľa predmetu činností zapísaných v OR SR, ako aj podľa informácií zverejnených na webových sídlach daných spoločností, pôsobia na priľahlých trhoch. Nejednoznačnosť posúdenia, či ide o jediný podnik, vyplýva zo skutočnosti, že žiadateľ spoločnosť A s.r.o. je prostredníctvom FO prepojený so spoločnosťou B s.r.o. (konateľ X), ktorý nemá priame pôsobenie v spoločnosti C s.r.o., kde je jedinou vlastníčkou osoba Y (má 100 % majetkový podiel), ktorá je zároveň aj konateľkou a vlastníčkou v spoločnosti B s.r.o. Medzi konateľom X osobou Y je príbuzenský vzťah (syn a matka).  |
| **Odpoveď** | Podľa verejne dostupných registrov je konateľom spoločnosti A s.r.o. konateľ X, ktorý má v spoločnosti A 100 % majetkový podiel a je zároveň aj jedným z dvoch konateľov v spoločnosti B s.r.o.. Konateľ X má zároveň dominantný (rozhodujúci) majetkový podiel v spoločnosti B. V spoločnosti B s.r.o. môže každý z konateľov konať samostatne. Na základe uvedeného, je preto možné spoločnosti A s.r.o. a spoločnosť B s.r.o. považovať za jediný podnik.Rodinné väzby medzi podnikmi sa pri posudzovaní jediného podniku nezohľadňujú. Rodinné väzby sa posudzujú pri určení veľkostnej kategórie žiadateľa. Z uvedeného teda vyplýva, že medzi spoločnosťou A s.r.o., kde jediným konateľom konateľ X a spoločnosťou C s. r.o., kde je jediným konateľom osoba Y, nie je žiaden zo vzťahov uvedených v článku 2 ods. 2 nariadenia Komisie č. 2023/2831, a preto sa uvedené spoločnosti nepovažujú za jediný podnik.  |

|  |  |  |
| --- | --- | --- |
| **7)** | **Otázka** | Podnik A vlastní 35 % podiel v podniku B. Podnik B (žiadateľ) vlastní 35 % podiel v podniku C a 35 % v podniku D. Podniku A bola poskytnutá minimálna pomoc vo výške 100 000 € 3. marca 2021. Podniku B nebola poskytnutá žiadna minimálna pomoc. Podniku C bola poskytnutá minimálna pomoc vo výške 50 000 € 3. marca 2022. Podniku D bola poskytnutá minimálna pomoc vo výške 50 000 €  4. apríla 2021.Považujú sa uvedené podniky za jediný podnik? ˇŽiadateľovi (podnik B) sa plánuje poskytnúť minimálna pomoc 8. júla 2024. |
| **Odpoveď** | Vzhľadom na to, že vlastníctvo v žiadnom prípade nepresahuje 50 %, sa podniky A,B,C a D, za predpokladu, že dominantné postavenie niektorého z týchto podnikov v inom podniku nie je upravené inak (napr. zmluvou), nepovažujú za jediný podnik.Na základe vyššie uvedeného je preto možné podniku B poskytnúť minimálnu pomoc vo výške 300 000 €. |

**PODNIK A**

 35 %

**PODNIK B (žiadateľ)**

 35 % 35 %

**PODNIK D**

**PODNIK C**

## **IDE o jediný podnik**

Každé opatrenie pomoci, ktoré má byť posúdené, je potrebné vyhodnotiť samostatne, s prihliadnutím na osobitosti každého prípadu, preto sa v určitých situáciách záver posúdenia môže odlišovať od záverov v tomto metodickom usmernení.

|  |  |  |
| --- | --- | --- |
| **1)** | **Otázka** | Spoločnosť A na 100 % vlastní a v jej mene koná konateľ 1. V spoločnosti B ten istý konateľ 1 vlastní 60 % majetkový podiel a iný konateľ (konateľ 2) 40 % majetkový podiel a v mene spoločnosti B konajú samostatne. Považujú sa spoločnosti A a B za jediný podnik? |
| **Odpoveď** | Spoločnosti A a B by sa v tomto prípade mali považovať za jediný podnik - je splnená definícia jediného podniku uvedeného v čl. 2 ods. 2 nariadenia Komisie č. 2023/2831, konateľ 1 má dominantný majetkový podiel aj rozhodovaciu právomoc v obidvoch spoločnostiach. |

|  |  |  |
| --- | --- | --- |
| **2)** | **Otázka** | Dve spoločnosti s.r.o. sú majetkovo prepojené, nakoľko v obidvoch spoločnostiach majú rovnakého jediného spoločníka, ktorý je zároveň štatutárom. Spoločník je fyzická osoba. Je možné tieto spoločnosti považovať za jediný podnik? |
| **Odpoveď** | Spoločnosti je možné považovať za jediný podnik (majú rovnakého spoločníka/štatutára, ktorý môže o oboch spoločnostiach rozhodovať samostatne). |

|  |  |  |
| --- | --- | --- |
| **3)** | **Otázka** | Obecný podnik XXX s.r.o., ktorého 100% vlastníkom je obec X, tvorí s touto obcou jediný podnik? |
| **Odpoveď** | V uvádzanom prípade má byť žiadateľom o minimálnu pomoc obecný podnik XXX s.r.o. Zakladateľom a jediným spoločníkom je obec X. Štatutárnym a výkonným orgánom spoločnosti je konateľ, ktorý koná v mene spoločnosti XXX s.r.o. samostatne. Z podkladov je zrejmé, že obec X sa aktívne zapája do riadenia podniku XXX s.r.o.. Vychádzajúc z výročnej správy, obec X, ako jediný 100 % spoločník v obecnom podniku, vykonáva svoje práva na valnom zhromaždení osobne prostredníctvom štatutárneho zástupcu obce - v prípade obcí, ktoré založili ako jediný spoločník spoločnosť s ručením obmedzeným, vykonáva pôsobnosť valného zhromaždenia zásadne starosta obce. Zriaďovateľ spoločnosti (obec X) sa zároveň snaží podávať žiadosti o dotácie na rôzne projekty, z čoho je tiež zrejmý záujem o činnosť a vývoj spoločnosti.Vzhľadom na uvedené sa preto obecný podnik XXX s.r.o. a obec X budú považovať za jediný podnik (na základe článku 2 ods. 2 nariadenia Komisie č. 2023/2831). |

|  |  |  |
| --- | --- | --- |
| **4)** | **Otázka** | V spoločnosti X sú konateľmi osoba A a osoba B – obaja môžu spoločne rozhodovať o spoločnosti (t. j. ani jeden nemá dominantné postavenie). Tá istá osoba A je konateľom v ďalšej spoločnosti Y, aj osoba B je konateľom v spoločnosti Y – aj v tejto konajú obaja spoločne (t. j. ani jeden nemá dominantné postavenie). V spoločnosti X, ako aj v spoločnosti Y majú osoby A a B každá 50 % majetkový podiel. Osoba A je spoločníkom v podniku Z, v ktorom vlastní 60 % podiel a v mene ktorého môže konať len spoločne s osobou C. Tvoria tieto tri podniky jediný podnik alebo nie?  |
| **Odpoveď** | Aj napriek tomu, že v spoločnosti X a Y žiadna z osôb A a B nemá rozhodujúci majetkový podiel a o spoločnosti X a spoločnosti Y nemôže ani jeden z konateľov rozhodovať samostatne (nemá dominantný vplyv), sa spoločnosti X a Y považujú za jediný podnik, a to z toho dôvodu, že rovnaká dvojica konateľov (osoba A a osoba B) má v obidvoch spoločnostiach spolu 100 % podiel a môže ovplyvňovať obidve spoločnosti.Podnik Z s nimi jediný podnik netvorí (osoba A môže v jeho mene konať len spoločne s osobou C, t. j. nejde o rovnakú dvojicu konateľov). |

|  |  |  |
| --- | --- | --- |
| **5)** | **Otázka** | Mesto X je zakladateľom a zároveň jediným spoločníkom dvoch spoločností (obecných podnikov) – obecný podnik A a obecný podnik B.Otázka č. 1 – tvorí obecný podnik A jediný podnik s Mestom X?Otázka č. 2 – tvorí obecný podnik B jediný podnik s Mestom X?Otázka č. 3 – tvoria obecný podnik A a obecný podnik B jediný podnik s Mestom X? |
| **Odpoveď** | **Odpoveď na otázku č. 1** - obecný podnik A  a Mesto X tvoria jediný podnik. Zdôvodnenie: Mesto X  založilo obecný podnik A , pričom vo valnom zhromaždení je jediný člen – Mesto X. Konateľom v obecnom podniku A  je primátor Mesta X – v tomto prípade Mesto X reálne vstupuje do hospodárenia obecného podniku A, a preto medzi Mestom X a obecným podnikom A  možno identifikovať aspoň jeden zo vzťahov uvedených v článku 2 ods. 2 nariadenia Komisie č. 2023/2831. **Odpoveď na otázku č. 2** - obecný podnik B – platí to isté ako pri odpovedi na prvú otázku**Odpoveď na otázku č. 3** – oba obecné podniky a Mesto X tvoria jediný podnik. Zdôvodnenie – rovnaké ako pri odpovedi na otázku č. 1, t. j. všetky uvedené subjekty majú rovnakého konateľa, ktorý ich zastupuje a samostatne koná v ich mene, t. j. všetky tri subjekty tvoria jediný podnik. Pre úplnosť uvádzame, že strop minimálnej pomoci v priebehu obdobia troch rokov predchádzajúcich dňu poskytnutia minimálnej pomoci je pre tieto subjekty je spoločný, t. j. minimálna pomoc poskytnutá obecnému podniku A, obecnému podniku B a Mestu X v súvislosti s vykonávaním hospodárskej činnosti, spolu s akoukoľvek novou minimálnou pomocou, ktorá by im mala byť poskytnutá, nesmie prekročiť strop 300 000 eur. |

|  |  |  |
| --- | --- | --- |
| **6)** | **Otázka** | Podnik A má 70 % podiel v podniku B. Podnik B (žiadateľ) vlastní v podniku C 53 % podiel a v podniku D 100 %. Podniku A bola poskytnutá minimálna pomoc vo výške 100 000 €  15. mája 2021. Podniku B nebola v sledovanom období poskytnutá minimálna pomoc. Podniku C bola poskytnutá minimálna pomoc vo výške 50 000 €  3. februára 2020 a podniku D bola poskytnutá minimálna pomoc vo výške 50 000 €  8. marca 2021. Považujú sa uvedené podniky za jediný podnik? Je možné žiadateľovi (podnik B) poskytnúť minimálnu pomoc  v 31. júla 2024? |
| **Odpoveď** | Vzhľadom na to, že v každom prípade je vlastníctvo vyššie ako 50 %, sa podniky A, B, C a D budú považovať za jediný podnik.Čo sa týka poskytnutia minimálnej pomoci pre podnik B v 31. júla 2024, tak obdobie ktoré je potrebné posúdiť je obdobie od 31. júla 2021 do 31. júla 2024. Z uvedeného vyplýva, že spoločnosti B je možné poskytnúť minimálnu pomoc až do výšky 300 000 €, vzhľadom na to, že už poskytnuté pomoci pre ostatné spoločnosti sa nezohľadňujú, lebo nepatria do posudzovaného obdobia.  |

**PODNIK A**

 70 %

**PODNIK B (žiadateľ)**

 53 % 100 %

**PODNIK D**

**PODNIK C**

|  |  |  |
| --- | --- | --- |
| **7)** | **Otázka** | Podnik A (žiadateľ) má 3 investorov – podnik B, podnik C a podnik D, pričom každý z nich vlastní 23 % základného kapitálu alebo hlasovacích práv podniku A. Okrem uvedeného má podnik B 72 % podiel~~u~~ v podniku C a podnik C má 65 % podiel v podniku D.Podniku A nebola poskytnutá žiadna minimálna pomoc. Podniku B bola poskytnutá minimálna pomoc v roku 1. augusta 2021 vo výške 40 000 €. Podniku C bola poskytnutá minimálna pomoc v roku 3. septembra 2021 vo výške 50 000 €. Podniku D bola v roku 5. marca 2022 poskytnutá minimálna pomoci vo výške 10 000 €. Považujú sa uvedené podniky za jediný podnik? Žiadateľovi (podnik A) sa plánuje poskytnúť minimálna pomoc 10. októbra 2024 2? |
| **Odpoveď** | Na prvý pohľad sa zdá, že podniky B, C a D netvoria jediný podnik, lebo každý z nich vlastní len 23 % podniku A. Avšak vzhľadom na skutočnosť, že podniky B, C a D sú navzájom prepojené a spoločne vlastnia 69 % podniku A, budú sa podniky A, B, C a D považovať za jediný podnik.Čo sa týka poskytnutia minimálnej pomoci pre podnik A v roku 2024, môže mu byť poskytnutá minimálna pomoc ešte vo výške 200 000 €, vzhľadom na to, že podnikom B, C a D bola súhrnne poskytnutá minimálna pomoc vo výške 100 000 € v priebehu obdobia troch rokov predchádzajúcich dňu poskytnutia minimálnej pomoci, t. j. sledovaným obdobím bude obdobie od 10. októbra 2021 do 10. októbra 2024. |

**PODNIK A (žiadateľ)**

 23 % 23 % 23 %

23 %

**PODNIK D**

**PODNIK C**

**PODNIK B**

 72 % 65 %

## **D.3. Špecifické situácie pri posudzovaní jediného podniku**

Každé opatrenie pomoci, ktoré má byť posúdené, je potrebné vyhodnotiť samostatne, s prihliadnutím na osobitosti každého prípadu, preto sa v určitých situáciách záver posúdenia môže odlišovať od záverov v tomto metodickom usmernení.

|  |  |  |
| --- | --- | --- |
| **1)** | **Otázka** | Obec vlastní dve s. r. o. (podnik A a podnik B) a jeden sociálny podnik (podnik C). Podnik C vlastní podnik D a podnik E, pričom v každom z nich vlastní 55 %.Považujú sa uvedené podniky za jediný podnik? |
| **Odpoveď** | V prípade, ak obec nemôže rozhodovať o činnosti podnikov A, B a C samostatne a  dominantný vplyv obce v podnikoch nie je ani upravený inak (napr. zmluvou), sa podniky A, B a C a obec nebudú považovať za jediný podnik.Avšak podnik D a podnik E sa považujú za jediný podnik s podnikom C (podnik C vlastní v oboch podnikoch 55 %).Pre úplnosť uvádzame, že strop minimálnej pomoci v priebehu obdobia troch rokov predchádzajúcich dňu poskytnutia minimálnej pomoc sa podnikom A, B môže poskytnúť každému samostatne minimálna pomoc vo výške 300 000 €. Avšak do výpočtu výšky minimálnej pomoci pre podnik C sa musí zohľadniť poskytnutá minimálna pomoc pre podnik D a podnik E Pri posudzovaní jediného podniku teda môže nastať situácia, kedy v rámci posudzovanej skupiny podnikov subjekt s niektorými podnikmi v skupine jediný podnik tvorí a s inými členmi skupiny nie. |

**OBEC**

**PODNIK E**

**PODNIK D**

**PODNIK A**

**PODNIK B**

**PODNIK C**

 55 % 55 %

|  |  |  |
| --- | --- | --- |
| **2)** | **Otázka** | Sú spoločnosť A, kde koná a rozhoduje konateľ 1 samostatne a spoločnosť B, kde ten istý konateľ 1 a iný konateľ 2 rozhodujú samostatne, považované za jediný podnik? |
| **Odpoveď** | V tomto prípade je potrebné si vyžiadať si bližšie informácie, aby bolo možné posúdiť, či spoločnosti tvoria jediný podnik alebo nie (napr. aká je majetková účasť jednotlivých konateľov v uvedených spoločnostiach, ako sú upravené vzťahy konateľov voči spoločnosti a jej orgánom, aké orgány v spoločnostiach prijímajú zásadné obchodné rozhodnutia, aké je celkové vnútorné korporačné usporiadanie spoločností a pod.). |

1. **V prípade poskytovania štátnej pomoci sa jediný podnik nesleduje**. [↑](#footnote-ref-1)
2. V prípade, ak je pomoc poskytnutá 16. júla 2024 za tri roky predchádzajúce dňu poskytnutia pomoci sa považuje obdobie od 16. júla 2021 do 16. júla 2024 (vrátane). [↑](#footnote-ref-2)
3. Za **fiškálny rok** sa považuje v súlade so zákonom č. 431/2002 Z. z. o účtovníctve v znení neskorších predpisov kalendárny rok alebo hospodársky rok podľa rozhodnutia žiadateľa. [↑](#footnote-ref-3)
4. V prípade, ak sa pomoc poskytuje len na jeden sektor výrobkov, je strop stanovený na 25 000 eur pre jediný podnik za aktuálny fiškálny rok a dva predchádzajúce fiškálne roky a celková kumulatívna výška minimálnej pomoci poskytnutá v období aktuálneho fiškálneho roka a dvoch predchádzajúcich fiškálnych rokov nepresiahne vnútroštátnu hornú hranicu za Slovenskú republiku, ktorá je stanovená vo výške 35 936 600 eur. Zároveň je tiež potrebné sledovať sektorovú hornú hranicu vo výške 50 % vnútroštátnej hornej hranice, t. j. 17 968 300 EUR. [↑](#footnote-ref-5)
5. Preambula (bod 5) nariadenia 2023/2831. [↑](#footnote-ref-6)
6. Rodinné väzby sa posudzujú pri určení veľkostnej kategórie žiadateľa v súlade s Prílohou I k nariadeniu Komisie (EÚ) č. 651/2014 zo 17. júna 2014 o vyhlásení určitých kategórií pomoci za zlučiteľné s vnútorným trhom podľa článkov 107 a 108 zmluvy v platnom znení. [↑](#footnote-ref-7)